input: DEĊIŻJONI TAL-KUMITAT POLITIKU U TA’ SIGURTÀ EUFOR RCA/3/2014
  tal-11 ta’ Marzu 2014
  dwar l-aċċettazzjoni ta’ kontribuzzjonijiet ta’ Stati terzi għall-operazzjoni militari tal-Unjoni Ewropea fir-Repubblika Ċentru-Afrikana (EUFOR RCA)
  (2014/139/PESK)
  IL-KUMITAT POLITIKU U TA’ SIGURTÀ,
  Wara li kkunsidra t-Trattat dwar l-Unjoni Ewropea, u b’mod partikolari t-tielet subparagrafu tal-Artikolu 38 tiegħu,
  Wara li kkunsidra d-Deċiżjoni tal-Kunsill 2014/73/PESK tal-10 ta’ Frar 2014 dwar operazzjoni militari tal-Unjoni Ewropea fir-Repubblika Ċentru-Afrikana (EUFOR RCA) (1), u b’mod partikolari l-Artikolu 8(2) tagħha,
  Billi:
  (1)
  Taħt l-Artikolu 8(2) tad-Deċiżjoni 2014/73/PESK, il-Kunsill awtorizza lill-Kumitat Politiku u ta’ Sigurtà (KPS) biex jieħu d-deċiżjonijiet rilevanti dwar l-aċċettazzjoni tal-kontribuzzjonijiet proposti minn Stati terzi.
  (2)
  Wara rakkomandazzjonijiet mill-Kmandant tal-Operazzjoni tal-UE dwar kontribuzzjoni mill-Ġeorġja u l-parir mill-Kumitat Militari tal-Unjoni Ewropea, il-kontribuzzjoni mill-Ġeorġja għandha tiġi aċċettata.
  (3)
  F’konformità mal-Artikolu 5 tal-Protokoll Nru 22 dwar il-pożizzjoni tad-Danimarka, anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, id-Danimarka ma tipparteċipax fl-elaborazzjoni u fl-implimentazzjoni ta’ deċiżjonijiet u azzjonijiet tal-Unjoni li għandhom implikazzjonijiet ta’ difiża. Konsegwentement, id-Danimarka mhux qed tipparteċipa fl-adozzjoni ta’ din id-Deċiżjoni u la hi marbuta biha u lanqas hi soġġetta għall-applikazzjoni tagħha,
  ADOTTA DIN ID-DEĊIŻJONI:
  Artikolu 1
  Kontribuzzjonijiet ta’ Stati terzi
  1. Il-kontribuzzjoni mill-Ġeorġja għall-operazzjoni militari tal-Unjoni Ewropea fir-Repubblika Ċentru-Afrikana (EUFOR RCA) hija aċċettata u kkunsidrata bħala sinifikanti.
  2. Il-Ġeorġja hija eżentata minn kontribuzzjonijiet finanzjarji għall-baġit tal-EUFOR RCA.
  Artikolu 2
  Dħul fis-seħħ
  Din id-Deċiżjoni għandha tidħol fis-seħħ fid-data tal-adozzjoni tagħha.
  Magħmul fi Brussell, il-11 ta’ Marzu 2014.